ET Euroopa Liidu Teataja C 71/31

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2018/C 71/07)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„KIWI LATINA“

ELi nr: PGI-IT-0295-AM01 – 24.10.2017

KPN ( ) KGT ( X ) GTT ( )

1. Taotlejate rühm ja õigustatud huvi

Consorzio di tutela Kiwi di Latina IGP Aadress: Via Carducci no 7 04100 Latina LT ITALIA E-post: consorziokiwi@pec.it

Ühendusel „Consorzio di tutela Kiwi di Latina I.G.P“ on seadusekohane õigus esitada muutmistaotlus vastavalt Itaalia põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☒ Toote kirjeldus — ☒ Päritolutõend — ☒ Tootmismeetod — ☒ Seos piirkonnaga — ☐ Märgistus — ☒ Muu: [redaktsioonilised muudatused, kontrolliasutus, õigusalane ajakohastamine]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Päritolutõend – tootespetsifikaadi artikkel 4

1. Järgmist lauset: „Pikk päikeseperiood ja varajase pakase täielik või peaaegu täielik puudumine võimaldavad koristusperioodi edasi lükata novembri kolmandasse nädalasse või veel kaugemale, võimaldades puuviljadel saavutada suhkrusisalduse 6,5–7 kraadi Brixi skaalal“ on muudetud järgmiselt: „Pikk päikeseperiood ja varajase pakase täielik või peaaegu täielik puudumine võimaldavad koristusperioodi edasi lükata novembri kolmandasse nädalasse või veel kaugemale, võimaldades puuviljadel saavutada koristusperioodi alguseks suhkrusisalduse vähemalt 6,2 kraadi Brixi skaalal“. Kehtiva tootespetsifikaadi artikli 2 kohaselt tuleb jälgida, et puuviljad oleksid koristusperioodi alguseks saavutanud küpsusastme, mis vastab vähemalt 6,2 kraadile Brixi skaalal. Muudatusettepanek puudutab artiklit 4 ning sellega nähakse ette ühtlustada tootespetsifikaadi artiklis 2 märgitud suhkrusisaldus kokkuvõtte (ELT C 262, 31.10.2003, lk 7) punktis 4.2 esitatud suhkrusisaldusega. Selleks et tootespetsifikaat oleks ettevõtjate ja kontrolliasutuse jaoks arusaadavam, peab toodud suhkrusisalduse väärtus olema kogu tootespetsifikaadi ulatuses ühesugune. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

2. Järgmine lõik: „Tootjad/pakendajad peavad täitma järgmisi nõudeid, mis võimaldavad sedastada toote seost keskkonnaga: — registreerumine vastavas „Kiwi Latina“ tootjate registris; — kõikide „Kiwi Latina“ kasvatusega seotud maa-alade registreerimine katastris; — registreerimine vastavates tootmis- ja pakendamisregistrites“ on ümber sõnastatud järgmiselt: „Tootmisprotsessi iga etappi tuleb jälgida ning igas etapis dokumenteerida kõik sisendid (kasutatud toorained) ja väljundid (valmistatud tooted). Toote jälgitavus tagatakse sellise seire ja haritava maa ning kasvatajate-tootjate ja pakendajate kandmisega kontrolliasutuse hallatavatesse ad hoc registritesse ning kõnealuse asutuse õigeaegse teavitamisega toodetud kogustest. Kõik registrisse kantud füüsilised või juriidilised isikud alluvad kontrolliasutuse kontrollile vastavalt tootespetsifikaadis ja vastavas kontrollikavas esitatud nõuetele“. Selle muudatusega täiendatakse kehtiva tootespetsifikaadi juba olemasolevaid sätteid, näidates toote jälgitavuse tagamiseks täpsemalt, millised on tootmisvaldkonna kontrollitavad ettevõtjad ning toote jälgitavust tagavad toimingud. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Tootmismeetod – tootespetsifikaadi artikkel 5

1. Lisatakse järgmine lause: „Uute istanduste rajamisel kasutatakse kehtivate eeskirjade kohaselt sertifitseeritud taimi“. Kehtivate eeskirjade kohaselt tuleb uute istanduste rajamisel kasutada üksnes sertifitseeritud taimi, millega on tagatud, et nende kasvatamise lähtepunkt on optimaalne ning välditakse ohtusid, mis on seotud muu hulgas viiruste, bakterite ja seente levikuga. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

2. Lõiku „Kasvatusviisid on järgmised: — kasvatamine tugedel: istutustihedus 4–5 m × 4–5 m — kasvatamine lehtlas: istutustihedus 5 m × 3–5 m“ on muudetud järgmiselt: „Kasvatusviisid on järgmised: — kasvatamine tugedel; — kasvatamine lehtlas. Taimede arv hektari kohta on vähemalt 400“. Algselt kindlaks määratud taimedevahelised vahemaad vastavalt tugedel ja lehtlas kasvatamise korral on välja jäetud; seevastu on lisatud taimede minimaalne arv hektari kohta, see peegeldab kehtivas tootespetsifikaadis sätestatud minimaalset istutustihedust (5 × 5 m). Istutuskauguste väärtuste väljajätmine tuleneb tootmise edasiarenemisest, millega seoses taimedevaheline kaugus nii kasvatatava kultuuri ridade kui ridu eraldavate ülesharitud reavahede vahel kaldub vähenema, võimaldades saavutada istutustiheduse kuni 1 600 taime hektari kohta. Taimede arvu suurendamine hektari kohta ei mõjuta puuvilja organoleptilisi omadusi, need jäävad endisteks, kuna seoses uute tehniliste võtete kasutamisega on vilju kandvad oksad oluliselt lühemad kui endistes istandustes. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

3. Lauset: „Sõltuvalt pinnase laadist kasutatakse kas ridadevahelise maaharimise meetodit, mille korral ridadevaheline rohukamar eemaldatakse, või jäetakse ridade vahele rohukamar, mida pügatakse regulaarselt“. on muudetud järgmiselt: „Maapind võib olla täielikult läbi küntud ja (või) rohukamar eemaldatud või on rohukamar säilitatud ja seda pügatakse regulaarselt“. See lõik on ümber sõnastatud, et võimaldada põllumajandusettevõtjal kasutada maapinna ettevalmistamiseks meetodit, mida ta peab kõige kohasemaks. Lisaks sellele kasutatakse mõistet „läbi kündma“ (travailler), mis on nii rohukamara eemaldamisel kui ka muu maaharimisega seotud tegevuse puhul asjakohasem. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

4. Lauset: „Sademetega saadavat veekogust täiendatakse võraaluse kastmisega piserdus- või pihustusmeetodil“ on muudetud järgmiselt: „Sademetega saadavat veekogust täiendatakse kastmisega, nii et saavutatakse nõutav lisatud vee kogus“.

5. Järgmine lause jäetakse välja: „Kastmisvee kogus võib olla 6 000 – 8 000 m3 hektari kohta aastas“. Peeti kohaseks jätta välja punktides 7 ja 8 toodud viited kastmismeetoditele ja kastmisvee kogusele ning täpsustada, et kastmine peab toimuma viisil, mis võimaldab tagada taime füsioloogiliseks arenguks vajaliku lisatud vee koguse. Uus sõnastus võimaldab kasutada parimaid kastmisviise sõltuvalt taimekultuuri veevajadusest. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

6. Lauset: „Puuviljade koristamine (ilma viljavarreta) toimub ajavahemikul oktoobri lõpust kuni novembri alguseni, kui kiivide suhkrusisaldus on suurem kui 6,2 kraadi Brixi skaala järgi ning viljaliha tihedus (mõõdetuna 8 mm otsakuga penetromeetriga) on vähemalt 6 kg“ on muudetud järgmiselt: „Puuviljade koristamine (ilma viljavarreta) toimub siis, kui kiivide suhkrusisaldus on vähemalt 6,2 kraadi Brixi skaala järgi ning viljaliha tihedus (mõõdetuna 8 mm otsakuga penetromeetriga) on vähemalt 6 kg“. Välja on jäetud teave koristusperioodi kohta, võttes arvesse, et nagu on märgitud tootespetsifikaadi artiklis 4, võimaldavad ilmastikutingimused, nagu pikk päikeseperiood ja varajase pakase täielik või peaaegu täielik puudumine, lükata koristusperioodi edasi novembri kolmandasse nädalasse või veel kaugemale. See muudatus ei mõjuta toote omadusi, kuna puuvilja küpsusaste on seotud tootespetsifikaadis ette nähtud Brixi skaala kraadile vastava suhkrusisalduse saavutamisega. Brixi skaala kraadides väljendatud väärtus on ühtlustatud tootespetsifikaadi artiklis 2 toodud väärtusega, sellega parandatakse tootespetsifikaadis esinev ebaühtlus. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

7. Lisatakse järgmine lause: „Toodet hoitakse külmkambris tavakeskkonnas või kontrollitud tingimustega keskkonnas mitte kauem kui koristamisele järgneva aasta juulini“. Koristatud puuviljade kvaliteediomaduste edasiarendamiseks ja säilitamiseks on lisatud konkreetsed viited säilitamise etapi kohta ning külmkambris hoidmise maksimaalse perioodi kestus. Kuivõrd puuvilja säilitamisaja pikendamine ühe või kahe kuu võrra võrreldes tootespetsifikaadi artiklis 6 osutatud säilitamisperioodiga on seotud hoidmise keskkonnatingimuste parandamisega (vt muudatus nr 14), ei mõjuta see toote omadusi. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

8. Järgmine lause jäetakse välja: „Talvise tagasilõikuse ajal jäetakse alles 100 000 – 120 000 punga hektari kohta“. Lause, mis on seotud alles jäetavate pungade arvuga pärast talvist tagasilõikust, jäetakse välja, et hõlbustada kontrollitoiminguid. See muudatus ei mõjuta mingil määral toote omadusi ning ei halvenda neid, kuna see on seotud järgmise muudatusega, mis käsitleb puuviljade arvu viljapuul pärast harvendamist. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

9. Lauset: „Juuni lõpu ja juuli alguse vahel tehakse harvendamine, millega eemaldatakse mitmekordsed kiivid, deformeerunud taimed ja kahjustatud kestaga puuviljad; alles jäetakse 800 – 1 000 puuvilja taime kohta“ on muudetud järgmiselt: „Juuni lõpu ja juuli alguse vahel tehakse harvendamine, millega eemaldatakse mitmekaupa liitunud kiivid, deformeerunud taimed ja kahjustatud kestaga puuviljad; alles jäetakse kuni 450 000 puuvilja hektari kohta“. Pärast harvendamist alles jäetavate puuviljade arvu ei väljendata enam ühe taime kohta, vaid taimekultuuri all oleva maa ühiku (st hektari) kohta. See täpsustus hõlbustab kontrollitoiminguid. Lisaks sellele muudeti pärast harvendamist alles jäetavate puuviljade arvu hektari kohta, et võtta arvesse pungade arvu hektari kohta, mis on vajalik taime nõuetekohaseks vegetatiivseks arenguks ja selleks, et saavutada kuni 450 000 puuvilja hektari kohta pärast harvendamist. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

10. Järgmist lauset: „Maksimaalne saagikus hektari kohta võib olla kuni 330 tsentnerit“ on muudetud järgmiselt: „Maksimaalne saagikus hektari kohta võib olla kuni 380 tsentnerit“. Saagikuse suurendamise eesmärk on kõrvaldada istutustiheduse piirangud, andes võimaluse taimede vahesid vähendada ja istutustihedust suurendada. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Seos piirkonnaga – tootespetsifikaadi artikkel 6 – kokkuvõtte punkt 4.6

Järgmist lõiku:

„Mõõdukas niiske kliima, mis sarnaneb kõnealuse liigi päritolupiirkonna (Jangtse Kiangi piirkond Hiinas) omaga, mida iseloomustab keskmine õhutemperatuur vahemikus 13–15 °C, minimaalne keskmine õhutemperatuur 8–10 °C ja maksimaalne keskmine õhutemperatuur 28–30 °C, suveperioodi keskmine õhuniiskus 75–80 % ja varajaste pakaseperioodide puudumine; need ilmastikutingimused võimaldavad koristada vilju sobival küpsusastmel (suhkrusisaldus keskmiselt 6,5 kraadi Brixi skaala järgi ja igal juhul vähemalt 6,2 Brixi skaala kraadi), tagades nende optimaalse kvaliteedi külmhoidlas säilitamisel kuni mai- või juunikuuni, nii et nende suhkrusisaldus turustamise ajal on vähemalt 12 Brixi kraadi ja viljaliha tihedus ei ole üle 3 kg (mõõdetuna 8 mm otsakuga penetromeetri abil)“

on muudetud järgmiselt:

„Mõõdukas niiske kliima, mis sarnaneb kõnealuse liigi päritolupiirkonna (Jangtse Kiangi piirkond Hiinas) omaga, mida iseloomustab keskmine õhutemperatuur vahemikus 13–15 °C, minimaalne keskmine õhutemperatuur 8–10 °C ja maksimaalne keskmine õhutemperatuur 28–30 °C, suveperioodi keskmine õhuniiskus 75–80 % ja varajaste pakaseperioodide puudumine; need ilmastikutingimused võimaldavad koristada vilju sobival küpsusastmel, tagades nende külmhoidlas parimates tingimustes säilitamisel optimaalse kvaliteedi kuni koristamise aastale järgneva aasta mai- või juunikuuni; lisaks sellele võimaldavad need tingimused saavutada turustamise ajal suhkrusisalduse vähemalt 12 Brixi kraadi ja viljaliha tiheduse kuni 3 kg (mõõdetuna 8 mm otsakuga penetromeetri abil)“.

Sulgudes esitatud viited suhkrusisaldusele koristamise ajal on välja jäetud, et muuta arusaadavamaks tootespetsifikaadi selles artiklis esitatud viide „Kiwi Latina“ tootmiseks kasutatavate kiivide Brixi skaala kraadides väljendatud suhkrusisaldusele (mis on juba määratletud tootespetsifikaadi artiklites 2 ja 5).

Säilitamise maksimaalset perioodi on pikendatud kuni juulikuuni, sellega ühtlustatakse see periood tootespetsifikaadi artiklis 5 näidatud kestusega.

Nende kahe muudatuse näol on tegemist redaktsiooniliste muudatustega, mis ei mõjuta toote seost piirkonnaga ega toote omadusi. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Märgistus – tootespetsifikaadi artikkel 8 – kokkuvõtte punkt 4.8

Järgmist lauset:

„Kaubamärk peab olema esitatud pakendil ja selle võib kinnitada otse puuviljadele“

on muudetud järgmiselt:

„Kaubamärk peab olema pakendil ja puuviljadel“.

Selleks et tarbija saaks paremini eristada KGT toodet, peeti kohaseks nõuda märgi kinnitamist igale puuviljale. Muudatust võib käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Muu

Redaktsioonilised muudatused

1. Tootespetsifikaadi artikli 8 ja kokkuvõtte punkti 4.8 järgmine lause on välja jäetud: „Seda kasutatakse toote „Kiwi Latina“ tootmispiirkonna pakendamisettevõtetes, et tagada toote jälgitavus ja võimaldada toote kontrollimist“. Kuigi selle lause eesmärk on lubada pakendamistoiminguid teostada ainult „Kivi Latina“ geograafilises piirkonnas, tuleb seda nõuet pidada ebakohaseks tootespetsifikaadi osas, mis hõlmab toote märgistamist. Sellega seoses on geograafilise piirkonna piires pakendamist käsitlev teave, millega on seda nõuet võimalik paremini põhjendada, lisatud selle kohustuse tagamiseks tootespetsifikaadi artiklisse 5 ja koonddokumendi punkti 3.5. Tegemist on tootespetsifikaadi redaktsioonilise muudatusega, mille eesmärk on täpsustada juba kehtestatud nõuet, mille kohaselt pakendamine peab toimuma geograafilises piirkonnas. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

2. Seoses tootespetsifikaadi artiklis 3 nimetatud Latina kommuuniga tuleb täpsustada, et nagu on asjakohaselt märgitud kokkuvõttes (avaldatud ELT C 262, 31.10.2003, lk 9), kuulub „Kiwi Latina“ geograafilisse piirkonda ainult osa sellest kommuunist. Sellega seoses on tootespetsifikaat ühtlustatud kokkuvõttega. Tegemist on tootespetsifikaadi redaktsioonilise muudatusega, millega ei muudeta geograafilise piirkonna ulatust. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

3. Tootespetsifikaadi artiklis 3 on parandatud järgmine kohanimi: — Nimi Pontina on asendatud nimega Pontinia. Tegemist on tootespetsifikaadi redaktsioonilise muudatusega, millega ei muudeta geograafilise piirkonna ulatust. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

4. Töödeldud toodete turustamist hõlmav artikkel 9: „Tooteid, mille koostisesse kuulub toode „Kiwi Latina“, sealhulgas ka pärast nende toodete valmistamist ja töötlemist, võib turustada pakendis, millel on KGT tähist hõlmav märge ilma ühenduse logota, järgmistel tingimustel: — sertifitseeritud kaitstud nimetus on ainus asjaomasesse tootekategooriasse kuuluv koostisosa; — kaitstud nimetuse kasutajad on saanud loa intellektuaalomandi õiguse omajatelt, kes on õigused saanud kaitstud geograafilise tähise registreerimisega ja kes kuuluvad põllumajandus-, toiduaine- ja metsanduspoliitika ministeeriumi (Ministero delle Politiche Agricole, edaspidi „MiPAF“) kaitstud geograafilise tähise kaitsmiseks loodud tunnustatud ühendusse (consorzio). See „consorzio“ kannab kasutajad vastavasse registrisse ja kontrollib kaitstud nimetuse nõuetekohast kasutamist. Sellise kaitsega tegeleva „consorzio“ puudumisel täidab eespool nimetatud ülesandeid MiPAF kui määruse (EMÜ) nr 2081/92 kohaldamise eest vastutav riiklik ametiasutus. — Kaitstud geograafilise tähisega toote kasutamisel koos teiste koostisainetega saab kehtivate eeskirjade kohaselt sellele üksnes viidata kaitstud toodet ühe koostisainena sisaldava toote koostisosana või töödeldud koostisosana“ on välja jäetud, kuna see ei ole tootespetsifikaadi sisu arvestades asjakohane. Seetõttu võib seda käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Kontrolliasutus

Vastavalt määruse (EL) nr 1151/2012 artikli 7 lõike 1 punkti g sätetele on lisatud ja ajakohastatud tootespetsifikaadi sätete järgimist kontrolliva asutuse kontaktandmed. Muudatust võib käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

Õigusalane ajakohastamine

Viide määrusele (EMÜ) nr 2081/92 (3) on asendatud viitega kehtivale määrusele (EL) nr 1151/2012. Muudatust võib käsitada väikese muudatusena kooskõlas määruse (EL) nr 1151/2012 artikli 53 lõike 2 punktide a–e sätetega.

KOONDDOKUMENT

„KIWI LATINA“

ELi nr: PGI-IT-0295-AM01 – 24.10.2017

KPN ( ) KGT ( X )

1. Nimetus(ed)

„Kiwi Latina“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Rühm 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Botaanilise liigi Actinida deliciosa sorti Hayward kuuluvad puuviljad, mida turustatakse tarbijale värskel kujul.

Puuvili on elliptilise silindri kujuline, mille kõrgus on suurem kui läbimõõt, selle kesta värvus on helepruun helerohelisel põhjal ning see on kaetud siidjate sametiste karvakestega; õiepõhi on kergelt nõgus, viljaliha on smaragdrohelise värvusega, südamik on valkjas ja pehme, selle ümber on palju väikesi musti seemneid.

Võttes arvesse iga klassi kohta kehtestatud erinõudeid ja lubatud hälbeid, peavad kõikides klassides kiivid olema:

— terved (kuid viljavarreta),

— veatud; mädanenud või toiduks kõlbmatud riknenud tooted ei ole lubatud,

— puhtad, nähtava võõrolluseta,

— piisavalt tihked, mitte pehmed, närtsinud ega vesised,

— hästi välja arenenud: kahe- või mitmekaupa liitunud kiivid ei ole lubatud,

— taimekahjuriteta,

— taimekahjurite tekitatud kahjustusteta,

— ebatavalise pinnaniiskuseta,

— võõra lõhna ja maitseta.

Puuviljad tuleb koristada siis, kui nende küpsusaste vastab suhkrusisaldusele vähemalt 6,2 kraadi Brixi skaalal. Turustamiseks jaotatakse kiivid kahte klassi:

— ekstraklass – kaal: > 90 g

Sellesse klassi kuuluvad kiivid peavad olema piisavalt välja arenenud ning kõigi sordile omaste tunnustega ja värvusega.

Kiivid peavad olema veatud, välja arvatud ebaolulised pindmised vead, kui need ei mõjuta toote kvaliteeti, üldilmet ega esitusviisi pakendis.

— I klass – kaal: > 80 g

Selle klassi kiivid peavad olema hea kvaliteediga. Need peavad olema tihked ja nende viljaliha peab olema oluliste vigadeta. Puuviljadel peavad olema sordi tüüpilised omadused. Neil võib olla järgmisi vigu, kui need ei kahjusta puuviljade välimust ega säilivust:

— väheolulised kujuvead (ent kühmude ja väärmoodustisteta),

— väheolulised värvusvead.

Suurushälbed

Ekstraklassi puuviljade kaalu puhul on lubatud hälve kuni 10 % (väljendatud kaaluühikutes või arvuna), puuvilja kaal peab olema vahemikus 85–89 g; I klassi puuviljade kaal võib olla vahemikus 77–79 g.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik „Kiwi Latina“ tootmisega seotud etapid peavad toimuma geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Kiwi Latina“ pakendamine peab toimuma geograafilises piirkonnas, et tagada puuvilja iseloomulikud omadused. Puuviljade peale- ja mahalaadimistoimingutest tingitud ülemäärane käitlemine võib nende õhukest kesta vigastada ja kahjustada ning halvendada märkimisväärselt toote kvaliteediomadusi.

3.6. Sellise toote märgistamise erieeskirjad, millele registreeritud nimetus viitab

Kaubamärk on ümmarguse kujuga. Selle keskel paikneb Colosseumi graafiline kujutis, mille sees on kujutatud smaragdrohelist seemnete ja südamikuga poolitatud kiivit. Välimise rõnga ja Colosseumi kujutise vahel on roheliste ladina tähtedega märge „KIWI LATINA“, mis paikneb ringjalt ja on jagatud kahte ossa (sõna „KIWI“ paikneb joonisest ülalpool ja sõna „LATINA“ allpool). Sõnast „KIWI“ paremal pool on kujutatud mustade täppidega punast lepatriinut. Kasutatavad värvid on järgmised: punane Pantone, roheline Pantone, kastanpruun ja must. Pakendamine: riigisisesel turul ja rahvusvahelisel turul kasutatakse ühesugust pakendit. Kaubamärk peab olema pakendil ja puuviljadel.

4. Geograafilise piirkonna täpne määratlus

Geograafiline tootmispiirkond hõlmab kahes provintsis (Latina ja Rooma) asuvat 24 kommuuni.

Latina provintsist kuulub geograafilisse piirkonda üheksa kommuuni, neist seitse kogu territooriumi ulatuses ja kaks osaliselt; Rooma provintsist kuulub geograafilisse piirkonda viisteist kommuuni, neist kaksteist kogu territooriumi ulatuses ja kolm osaliselt. 1/100 000 mõõtkavaga CTR kaardil on kogu piirkonna välispiir näidatud jämeda joonega ning kommuunide haldusterritoorium halliga varjundatud tooniga.

Kommuunide puhul, millest geograafilisse piirkonda kuulub ainult osa, on piirkonda piiritlev osa esitatud 1:25 000 mõõtkavaga kaardil (IGM kaart), seejuures on välja toodud piirid, mis on tavaliselt määratletud lihtsalt äratuntavate objektide (tänavad, kraavid jne) abil.

Kaardil nr 5 on toodud Sabaudia, Latina ja Aprilia kommuunide üksikasjalik plaan, kaardil nr 6 Ardea ja Pomezia plaan ning kaardil nr 7 Artena kommuuni plaan.

LATINA PROVINTS

SABAUDIA (osaliselt), LATINA (osaliselt), PONTINIA, PRIVERNO, SEZZE, SERMONETA, CORI, CISTERNA DI LATINA, APRILIA.

ROOMA PROVINTS

ARDEA (osaliselt), POMEZIA (osaliselt), MARINO, CASTEL GANDOLFO, ALBANO LAZIALE, ARICCIA, GENZANO DI ROMA, LANUVIO, VELLETRI, LARIANO, ARTENA (osaliselt), PALESTRINA, ZAGAROLO, SAN CESAREO, COLONNA.

5. Seos geograafilise piirkonnaga

Mõõdukas niiske kliima, mis sarnaneb kõnealuse liigi päritolupiirkonna (Jangtse Kiangi piirkond Hiinas) omaga, mida iseloomustab keskmine õhutemperatuur vahemikus 13–15 °C, minimaalne keskmine õhutemperatuur 8–10 °C ja maksimaalne keskmine õhutemperatuur 28–30 °C, suveperioodi keskmine õhuniiskus 75–80 % ja varajaste pakaseperioodide puudumine; need ilmastikutingimused võimaldavad koristada vilju sobival küpsusastmel, tagades nende külmhoidlas parimates tingimustes säilitamisel optimaalse kvaliteedi kuni koristamise aastale järgneva aasta mai- või juunikuuni; lisaks sellele võimaldavad need tingimused saavutada turustamise ajal suhkrusisalduse vähemalt 12 Brixi kraadi ja viljaliha tiheduse kuni 3 kg (mõõdetuna 8 mm otsakuga penetromeetri abil).

— Talvise ja kevadise pakase põhjustatud kahjustuste peaaegu täielik puudumine, mis riigi teistes piirkondades põhjustavad järgnevatel perioodidel toodangu vähenemist ja ei võimalda tagada ajaliselt pidevat varustamist.

— Pontinia piirkonna kõrge päikesekiirguse tase, mis võimaldab puuviljadel küpseda varem. Pinnas: geograafilise piirkonna mullastik hõlmab alluviaalset ja vulkaanilist pinnast, mis paikneb väga viljakal putsolaansel ja tufogeensel aluspõhjal ning mida on alati peetud kiivide kasvatamiseks väga sobivaks.

Oskusteave: piirkonna näol, kus kiivisid hakati kasvatama, on tegemist traditsioonilise lauaviinamarja kasvatamise piirkonnaga, viinamari on samalaadselt kiiviga ronitaim ja nende kultuuride kasvatusmeetodid on sarnased. Need sarnasused on hõlbustanud kiivi kasvatamiseks sobilike meetodite kasutuselevõttu ning on võimaldanud saavutada uue kvaliteeditaseme.

Viide tootespetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Kiwi Latina“ tunnustamise ettepaneku 19. septembri 2017. aasta Itaalia Vabariigi ametlikus teatajas [Gazzetta Ufficiale della Repubblica Italiana] nr 219.

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP, IGP e STG“ (ekraanil vasakus ääres) ja lõpuks „Disciplinari di produzione all’esame dell’UE“ („ELile hindamiseks esitatud tootespetsifikaadid“).

(1) ELT L 179, 19.6.2014, lk 17.

(2) ELT L 343, 14.12.2012, lk 1.

(3) ELT L 208, 24.7.1992, lk 1.